b'\n_START_ARTICLE_\nNotranjski regijski park\n_START_PARAGRAPH_\nNotranjski regijski park je ustanovila Ob\xc4\x8dina Cerknica leta 2002 z namenom, da se ohranijo, varujejo in raziskujejo naravne in kulturne vrednote, izjemne geomorfolo\xc5\xa1ke, geolo\xc5\xa1ke in hidrolo\xc5\xa1ke znamenitosti, zavaruje avtohtono rastlinstvo, \xc5\xbeivalstvo in naravne ekosisteme ter zna\xc4\x8dilnosti ne\xc5\xbeivega sveta, paleontolo\xc5\xa1ka in arheolo\xc5\xa1ka najdi\xc5\xa1\xc4\x8da, etnolo\xc5\xa1ke in arhitekturne zna\xc4\x8dilnosti ter ohrani kulturna krajina._NEWLINE_Edinstvena je odlo\xc4\x8ditev, da ob\xc4\x8dina celoten svoj prostor razglasi za naravni park.\n_START_SECTION_\nObseg parka\n_START_PARAGRAPH_\nPark obsega celotno obmo\xc4\x8dje ob\xc4\x8dine Cerknica, razen zazidanih in nezazidanih stavbnih zemlji\xc5\xa1\xc4\x8d, podro\xc4\x8dij \xc5\xa1iritev naselij ter sedanjih in predvidenih industrijskih obmo\xc4\x8dij. Iz parka so izvzete tudi vse ceste in poti, obmo\xc4\x8dja opredeljena za mirujo\xc4\x8di promet, peskokopi, \xc5\xbeeleznice ter voja\xc5\xa1ko streli\xc5\xa1\xc4\x8de Blo\xc5\xa1ka Polica. Povr\xc5\xa1ina zavarovanih obmo\xc4\x8dij je 222 km2._NEWLINE_Odlo\xc4\x8ditev za enotno ime Notranjski regijski park je utemeljena saj obsega Cerkni\xc5\xa1ko jezero kot glavno vrednoto naravne dedi\xc5\xa1\xc4\x8dine, naravne spomenike Rakov \xc5\xa0kocjan in Zel\xc5\xa1ke jame, sotesko I\xc5\xa1ke in Zalo. Zajema tudi obrobne predele ob\xc4\x8dine, t.j Kri\xc5\xbena gora s Kri\xc5\xbeno jamo ter Slivnica. Park vklju\xc4\x8duje tudi strnjene gozdove Javornika in Meni\xc5\xa1ije\n_START_SECTION_\nCerkni\xc5\xa1ko jezero\n_START_PARAGRAPH_\nKo je jezero polno, obsega okrog 2600 ha povr\xc5\xa1ine. Gladina se dvigne do 553 m nadmorske vi\xc5\xa1ine. Ko je gladina le 5 m ni\xc5\xbee, ostane od jezera le \xc5\xa1e 30 ha. Maksimalni dodotk vode zna\xc5\xa1a 155 m\xc2\xb3/s, odtok pa samo 85 m\xc2\xb3/s. \xc5\xbde Janez Vajkard Valvasor je razglasil Cerkni\xc5\xa1ko jezero za eno najve\xc4\x8djih naravnih \xc4\x8dudes tedanjega sveta. V\xc4\x8dasih je veljalo, da se tam v enem letu lahko orje, kosi, lovi divjad in ribari._NEWLINE_za podrobnej\xc5\xa1i opis glej Cerkni\xc5\xa1ko jezero\n_START_SECTION_\nI\xc5\xa1ka z Zalo\n_START_PARAGRAPH_\nI\xc5\xa1ka izvira v ve\xc4\x8d povirnih krakih v dolomitih na robu Blo\xc5\xa1ke planote in se v slikoviti sotesti prebija proti severu, proti robu Ljubljanskega Barja. Pod Osredkom pri Vrbici se soteski I\xc5\xa1ke pridru\xc5\xbei \xc5\xa1e soteska Zale. Tu raste bogata flora endemi\xc4\x8dnih in reliktnih rastlinskih vrst._NEWLINE_Zdru\xc5\xbeena soteska I\xc5\xa1ke in Zale se imenuje I\xc5\xa1ki Vintgar, ki pa ni ve\xc4\x8d del Notranjskega regijskega parka._NEWLINE_za podrobnej\xc5\xa1i opis glej I\xc5\xa1ka in Zala\n_START_SECTION_\nKri\xc5\xbena jama\n_START_PARAGRAPH_\nKri\xc5\xbena jama je jama z jezeri in rasto\xc4\x8dimi sigovimi pregradami. Je svetovno znana kra\xc5\xa1ka jama s svojim pre\xc4\x8dudovitim podvodnim svetom. Je ena na\xc5\xa1ih najdalj\xc5\xa1ih jam. Vhod v jamo je severozahodno od Kri\xc5\xbene gore in je umetno raz\xc5\xa1irjen in poglobljen. Leta 1878 je Ferdinand von Hochsteter v njej izkopal okoli 2000 kosti jamskega medveda (Ursus speleus)._NEWLINE_za podrobnej\xc5\xa1i opis glej Kri\xc5\xbena jama\n_START_SECTION_\nRakov \xc5\xa1kocjan\n_START_PARAGRAPH_\nRakov \xc5\xa1kocjan le\xc5\xbei med Cerkni\xc5\xa1kim poljem in Planinskim poljem. To je 2,5\xc2\xa0km dolga in 500 m \xc5\xa1iroka kra\xc5\xa1ka dolina. Tu so na malem prostor zbrani najrazli\xc4\x8dnej\xc5\xa1i naravni pojavi: izvirna jama, udori, naravna mostova, kra\xc5\xa1ki izviri, ponikalnica, udorna vrta\xc4\x8da, soteska, ponori, ..._NEWLINE_za podrobnej\xc5\xa1i opis glej Rakov \xc5\xa1kocjan\n_START_SECTION_\nOb robu jezera\n_START_PARAGRAPH_\nV vasi Dolenje jezero je pri gostilni Jezerski hram postavljena maketa Cerkni\xc5\xa1kega jezera, ki z uporabo vode ponazarja presihanje jezera. Nadaljujemo proti Dolenji vasi. 50 do 100 m pod obre\xc5\xbejem sta znameniti ponikvi Velika in Mala Karlovica. Nadaljujemo do zaliva Zadnji kraj in do vasic Otok, Gori\xc4\x8dice, Lipsenj in vasi \xc5\xbderovnica. V \xc5\xbderovnici lahko vidimo pisana pro\xc4\x8delja stavb, podobno kot v Panonski ni\xc5\xbeini.\n_START_SECTION_\nCerknica\n_START_PARAGRAPH_\nCerknica se prvi\xc4\x8d omenja v virih leta 1040, vendar iz tistih \xc4\x8dasov ni ohranjenih ostankov mesta. Najstarej\xc5\xa1i ohranjeni del mesta je na Taboru okrog \xc5\xbeupne cerkve, kjer sta se ohranila dva taborska stolpa od nekdanjih petih. Po tur\xc5\xa1kem po\xc5\xbeigu cerkve leta 1472 so tu v naslednjih letih zgradili skupaj z novo cerkvijo enega najve\xc4\x8djih obrambnih kompleksov na Slovenskem, kamor se je lahko zateklo od 50 do 1000 ljudi._NEWLINE_za podrobnej\xc5\xa1i opis glej Cerknica\n_START_SECTION_\nSlivnica\n_START_PARAGRAPH_\nOdkar vodi na vrh Slivnice udobna cesta, je Kri\xc5\xbena gora izgubila svoj razgledni\xc5\xa1ki status, saj se iz Slivnice ob lepem vremenu vidi pol Slovenije. Lepo se vidi jezero v podno\xc5\xbeju in alpski vrhovi od Savinjskih do Julijskih alp. Pod vrhom Slivnice je Coprni\xc5\xa1ka jama, ki jo je opisal \xc5\xbee Valvasor. Iz jame se pozimi dviga topel in vla\xc5\xbeen zrak. Vlaga se kondenzira v meglo, kar je pripomoglo k nastanku legende o coprni\xc5\xa1kem domovanju na Slivnici. V mnogih legendah se Slivnica omenja kot shajali\xc5\xa1\xc4\x8de coprnic, ki so jih obto\xc5\xbeevali, da delajo nevihte, to\xc4\x8do, jemljejo mleko kravam, z uroki povzro\xc4\x8dajo bolezni in \xc5\xa1kodo, se spreminjajo v \xc5\xbeivali, letajo na metlah, imajo zveze s hudi\xc4\x8dem..._NEWLINE_za podrobnej\xc5\xa1i opis glej Velika Slivnica\n_START_SECTION_\nRastlinstvo in \xc5\xbeivalstvo\n_START_PARAGRAPH_\nVelika biotska pestrost flore in favne Notranjskega Regijskega parka je pogojena z razli\xc4\x8dnimi tipi notranjske pokrajine, od mo\xc4\x8dvirnih travnikov presihajo\xc4\x8dega Cerkni\xc5\xa1kega jezera do suhih kra\xc5\xa1kih travnikov, obse\xc5\xbenimi gozdovi in manj\xc5\xa1imi vplivi ljudi na naravo, ki so jo znali ohraniti skozi stoletja._NEWLINE_Samo na Cerkni\xc5\xa1kem jezeru najdemo veliko rastlinskih vrst z rde\xc4\x8dega seznama ogro\xc5\xbeenih rastlinskih vrst. Na obmo\xc4\x8dju parka najdemo 15 vrst dvo\xc5\xbeivk s stabilno populacijo, ki se v zadnjih letih celo pove\xc4\x8duje. Na obmo\xc4\x8dju parka je bilo opa\xc5\xbeenih 255 vrst ptic, med katerimi jih na Cerkni\xc5\xa1kem jezeru gnezdi preko 100. Na obmo\xc4\x8dju parka je bilo odkrito preko 126 vrst metuljev, ki \xc5\xa1e vedno najdejo svoj prostor na ekstenzivno ko\xc5\xa1enih travnikih. Sre\xc4\x8danje z medvedom je skoraj vsakdanji pojav, pogosto pa lahko v prostranih gozdovih Javornikov in Meni\xc5\xa1ije sledimo ali vidimo volka, risa ali divjo ma\xc4\x8dko. V zadnjih letih so na obmo\xc4\x8dju opazili vidro, ki je pred ve\xc4\x8d kot 30 leti zaradi lova izginila.'